arnastofnun/IGC-2024 huggingface dataset:
Hamas vann

Fyrir rúmum ellefu árum spáði ég Hamas sigri gegn Fatah, ef frjálst yrði kosið í Palestínu. Það er nú komið á daginn. Bandaríkjastjórn virðist telja, að frjálsar kosningar leysi mál í miðausturlöðndum. Þær eru góðar, en leiða til niðurstöðu, sem kemur Bandaríkjastjórn á óvart, ekki mér. Ofsatrúarmenn sjíta sigruðu í Írak og skæruliðar Hamas í Palestínu. Þegar íbúar miðausturlanda fá að tjá sig frjálst, greiða þeir alltaf atkvæði gegn Bandaríkjunum. Það gera þeir, af því að þaðan koma krossferðirnar, sem hafa sett allt á hvolf hjá múslimum.
Tvær hugsanir

Það fyrsta, sem vestrænum pólitíkusum datt í hug, þegar skæruliðar í Hamas unnu þingkosningarnar í Palestínu og komu spilltum arftökum Arafats í Fatah frá völdum, var fitja upp á trýnið. Næsta hugmynd, sem þeir fengju, var að hóta að hætta fjárstuðningi við Palestínu, ef Hamas sviki ekki loforð sín og breytti sér ekki í eins konar Fatah. Það er ekki von á góðu í vestrænum afskiptum af Palestínu, þegar við höfum stjórnmálamennm, sem ekki skilja nútímasögu og halda, að frjálsar kosningar gefi niðurstöður í samræmi við vestræna óskhyggju.
Skautað hratt

Seðlabankinn segir verðbólguhorfur landsins vera óviðunandi. Hann hefur hækkað stýrivexti í 10,75%, langt umfram vestræn ríki. Bankar spá 4% verðbólgu á þessu ári, tvöfalt hærri en eðlilegt er. Vextir munu því hækka á almenningi, sem hefur tvöfaldað skuldir sínar á tveimur árum, í 540 milljarða króna. Þótt margir hafi notað lánin til að kaupa húsnæði, hafa þeir ekki af því auknar tekjur til að mæta hækkun vaxta. Því er skautað djarft í fjármálum þessa daga og margir munu heimta sér launaskrið. Bankinn hótar að hækka vexti enn frekar.
Heilaþvotturinn

Landsvirkjun rekur áróður í skólunum fyrir stórvirkjunum, svo sem komið hefur fram í fréttum. Einkum stendur hún fyrir samkeppni skóla um verkefni, sem byggist á gögnum hennar. Þau eru full af áróðri fyrir stórvirkjunum, studd skoðanakönnun, sem virðist sýna, að þjóðin telji náttúruvernd og orkuver geta farið saman. Stjórnvöld hafa staðfest, að Landsvirkjun megi misnota skóla landsins og þeir megi nota efni frá henni. Landsvirkjun hefur nú sent bréf, þar sem segir, að skólum sé ekki skylt að vinna verkefnin þóknanlega fyrir Landsvirkjun.
Ljós í myrkri

Sigríður Anna Þórðardóttir umhverfisráðherra er að undirbúa tillögu um stækkun friðlandsins í Þjórsárverum. Hún segir, að verin séu gríðarlega verðmætt svæði. Hún telur hugmyndum um Norðlingaölduveitu hafa verið ýtt út af borðinu. Þannig hefur hún rofið bandalag ráðherra um að styðja með þögninni virkjunaráform Halldórs Ásgrímssonar og Valgerðar Sverrisdóttur. Sigríður Anna er orðin ljós í myrkri úreltrar stefnu um áliðju, sem byggist á landníði að hætti Kárahnjúka og á brotum á fjölþjóðasamningi um útblástur gróðurhúsalofttegunda.
Skammtaðar fréttir

Fjölmiðlar segja okkur ekki sannleikann, er þeir skammta í okkur fréttir. Þegar þeir sögðu á netinu frá ást hálfrar þjóðarinnar á orkuverum, vil ég ekki bara vita, hvaða álit fólk á Austurlandi hefur á Landsvirkjun. Ég vil líka vita um álit annars fólks, en fæ það ekki. Ég fæ að vita um prósentur, sem styðja vatnsafl og áliðnað, en fæ ekki á netinu að vita um prósentur hinna, sem gera það ekki. 48% styðja ekki frekri álver og 43% styðja ekki frekari vatnsorkuver. Það eru háar tölur, en sáust ekki í morgun á netsíðum fjölmiðlanna.
Ekkert fangelsi

Hæstiréttur fríaði í gær barnaníðing frá fangelsi. Samt var viðurkennt, að hann framdi afbrot gegn tíu ára stúlku. Einnig var viðurkennt, að hún beið þess bætur, getur ekki sofið ein og hrapaði í námsárangri. Hæstiréttur viðurkenndi brotið. Samt sá hann ástæðu til að skilorðsbinda alla fjóra mánuðina, sem niðingurinn fékk í héraðsdómi. Hann þarf því ekki að sitja neitt inni, en verður að borga barninu 300.000 króna miskabætur, rúmlega mánaðarlaun. Þetta er Ísland í dag. Getur verið, að Hæstiréttur og þjóðin telji barnaníð vera þolanlegt?
Sá enga fanga

Þótt ríkisstjórnir Evrópu sæti áburði um vitneskju einstakra ráðherra um fangaflug Bandaríkjanna, segja talsmenn íslenzku ríkisstjórnarinnar, að flugið sé ósannað mál. Þótt Evrópuráðið hafi látið gefa út skýrslu um flugið og hafi sent ríkisstjórninni bréf, þar sem spurt er, hvort íslenzk lög tryggi, að ólöglegt athæfi af slíku tagi gerist ekki á íslenzkum flugvöllum. Þótt hér sem annars staðar hafi opinberlega verið gefnar út tölur um komudaga slíkra flugvéla. Ríkisstjórnin kíkti ekki í vélarnar og telur málið ekki vera sannað.
Engin tengsli?

Við höfum fengið fréttir af, að í vor muni hætta L-listinn, sem hafði hreinan meirihluta í Skeiða- og Gnúpverjahreppi og hafði þar forustu um að stöðva landníð Landsvirkjunar við Þjórsárver. Borið er við ágreiningi innan listans um skóla. En við höfðum áður frétt, að Landsvirkjun hefði sótt hart að hreppsnefndinni fyrir þvermóðsku. Ég sakna þess í fréttinni, að ekki skuli vera fjallað um, hvort tengsl séu milli Þjórsárveramálsins og ákvörðunar L-listans um að hætta. Eru puttar stóra Bróður í þessu máli, er enn verið að knýja fram orkuver?
Klufta-Huppa

Frá hestagerðinu við Kaldbak sé ég upp í heiðina, þar sem er eyðibýlið Kluftir. Þar er hvorki hús né vegur, en verður kannski skógur með tímanum. Þar fæddist kýrin Huppa fyrir hundrað árum og varð fræg fyrir mesta nyt í landinu. Bændur og búfélög kepptust um að eignast kvígur undan henni. Smám saman varð hún formóðir allra kúa. Ekki hefur það dugað kúabændum, því að þeir keppast um að reyna að flytja inn útlendar á borð við Galloway á sínum tíma. Nú er talað um norskar eða danskar kýr. Um leið gleymist, að gamla og góða kynið frá Huppu er bragðbesta nautakjöt landsins. Hvað um minnisvarða á Kluftum, Guðni?
Gufan blífur

Jarðvarmi er sagður munu standa undir fjórðungi allrar rafmagnsframleiðslu í landinu eftir tvö ár. Það eru orkuver á borð við Bláa lónið, Nesjavelli og það nýja við Kolviðarhól, sem eru að slá út vatnsorkuver. Mannvirki gufunnar valda miklu minna raski á yfirborði jarðar en mannvirki vatnsins. Ekki eru reistir voldugir garðar og ekki mynduð víðfeðm uppistöðulón með misjafnri vatnshæð eftir árstíðum. Miklar deilur risu um Kárahnjúka, hafa nú staðið um Þjórsárver og munu senn rísa við Fögrufjöll. Miklu nær er að hvíla vatnið um sinn og kanna, hversu mikið er hægt að virkja af gufu, án þess að þjóðfélagið fari á hvolf.
Krónan er fín

Ferðamönnum fjölgaði í fyrra eins og önnur ár. Þeir koma í auknum mæli, þótt talsmenn ferðaþjónustu kvarti yfir genginu með grátkór útgerðarinnar. Samt er krónan bara einn tíundi af gengi danskrar krónu eins og verið hefur frá ómunatíð. Staðreyndin er, að gengi krónunnar er ekki of hátt. Það er gott gengi, hæfilegt til að góð fyrirtæki dafni og vond fyrirtæki hætti. Þannig á þróunin að vera. Ekki er atvinnuleysinu fyrir að fara. Við getum sleppt áhyggjum af genginu meðan ferðamenn hvers árs eru fleiri en þeir voru árið áður. Nú koma hingað jafn margir í kuldanum í október og komu í júní fyrir fjórum árum.
Framsóknarfé

Sigurjón Þórðarson þingmaður segir prófkjörsbaráttu Framsóknarflokksins vera mjög dýra, kosta meira en öll kosningabarátta Frjálslynda flokksins. Einmitt hefur vakið athygli í tveimur síðustu þingkosningum, hversu miklu fé Framsókn hefur úr að spila. Fróðlegt verður að fylgjast með baráttu flokksins í kosningunum í vor og næsta vor þar á eftir. Í þetta sinn snýst fjáraustrið aðeins um að koma aðstoðarmanni forsætisráðherra upp fyrir þau tvö, sem starfað hafa fyrir flokkinn að borgarmálum á þessu kjörtímabili. Hve mikið verður ausið, þegar flokkurinn er kominn úr innanflokksátökum yfir í átök við aðra flokka?
Ríkir gamlingjar

Sumum lífeyrissjóðum vegnaði vel á síðasta ári. Ávöxtun Lífeyrissjóðs verzlunarmanna nam 21%. Sjóðurinn ætlar í kjölfarið að hækka greiðslur lífeyris um 4%. Athyglisvert er, að sameignarsjóður skilar betri árangri en flestir séreignasjóðir. Ráðamenn sjóða hafa náð betri færni í fjárfestingum en áður, græddu mest á innlendum hlutabréfum að þessu sinni. Velgengni lífeyrissjóða skilar ekki bara hækkuðum lífeyri, heldur treystir hún framtíðarstöðu þjóðarinnar. Við sjáum fram á, að miklu fleiri gamalmenni muni í framtíðinni hafa efni á að sjá um sig sjálf, án hjálpar ellistyrks frá ríkinu.
Hafa það gott

Muhammad Omar, yfirmaður talíbana í Afganistan, og helztu ráðgjafar hans eru í Balúkistan. Osama bin Laden, yfirmaður al Kaída, og helztu ráðgjafar hans eru í Waziristan. Hvort tveggja eru héruð í Pakistan. Þeir hafa náð völdum í vesturhluta landsins, útrýmt glæpaflokkum og náð hylli heimamanna, sem leyna þeim fyrir herjum Bandaríkjana og Pakistans. Í Waziristan eru embættismenn ríkisins flúnir af hólmi. Ríkisstjórnin hefur reynt að endurheimta völdin, en getur hvorki treyst á her né embættismenn. Þannig hefur krossferð George W. Bush gengið hægt víðar en í Afganistan og Írak. Jafnvel bandamenn bila.
Pútín gengur illa

Alexander Pútín komst áfram í lífinu með því að vera fyrst lífvörður hins spillta borgarstjóra í Sankti Pétursborg, Anatolí Sobsjak, og síðan sjálfs hins fordrukkna forseta Rússlands, Boris Jeltsín. Það er gömul og ný saga, að lífverðir verða valdamiklir hjá veiklunduðum einræðisherrum. Síðan Pútín tók við völdum í ríkinu hefur gengi þess versnað á alþjóðlegum vettvangi. Vesturlöndum hefur tekizt að beina olíu- og gasleiðslum til annarra ríkja og ekki hafa tekizt tilraunir hans til fjárkúgunar á olíu og gasi. Þær ráku Úkraínu í faðm Vesturlanda. Pútín drekkur að vísu ekki brennivín, en hann er engu viturri einræðisherra en Jeltsín var.
Murdoch bíður

Þótt samsteypum í fjölmiðlun hafi gengið illa að ná fjárhagslegum fótum á netinu, hefur Rupert Murdoch ekki gefizt upp. Á ráðstefnum kemur fram, að hann er sannfærður um, að netið sé það, sem koma skuli. Hingað til hefur einkum falizt í því kostnaður án mikilla tekna á móti. Murdoch hefur svo miklar tekjur af hefðbundinni fjölmiðlun á borð við Fox og Sun, að hann hefur efni á að bíða. Öðrum hefur gengið betur að fóta sig á framtíðinni, brezka dagblaðið Guardian eykur útbreiðsluna á sama tíma og heimasíða þess hefur orðið mest notaða fréttasíða Bretlands. Murdoch hefur undanfarið keypt ýmsar vinsæla netmiðla á borð við MySpace.com.
Gagnrýnin eykst

Ein þekktasta stofnun heimsins á sviði mannréttinda, Human Rights Watch, sakaði fyrir helgina í ársskýrslu sinni ríkisstjórn George W. Bush um að hafa pyndingar að markvissri stefnu. Þetta hafi orðið mannréttindum áfall um allan heim, því að harðstjórar telji sig hafa frírra spil, úr því að áhrifamesta heimsveldið stundi pyndingar skipulega. Sérgrein Bandaríkjanna hefur verið að umorða pyndingar, kalla þær nýjum nöfnum. Í skýrslunni eru ríkisstjórnir í Evrópu sakaðar um að hafa vitað um pyndingarnar án þess að hafa gert neitt til að stöðva þær, meðal annars af því að þær vilja framar öllu halda friðinn við eina heimsveldi heimsins.
Nýríkir Rússar

Ólígarkar eru vestrænt samheiti yfir nokkur þúsund Rússa, sem hafa mjólkað einkavæðingu ríkisvaldsins í Rússlandi. Þeir fara mikinn um heiminn til að skemmta sér, eru að venju núna í franska skíðabænum Courchevel. Þeir fara ekki mikið á skíði, en drekka þeim mun meira af freyðivíni á 200.000 krónur flöskuna. Abramovits fótboltaeigandi er þeirra á meðal og borgar rúma milljón króna á dag fyrir gistinguna eina. Eftir situr Rússland fátækara en það var á tímum kommúnista, en óligarkana varðar ekki mikið um hag almennings. Abramovits vill raunar kaupa Courchevel, en því góða boði hefur ekki verið tekið.
Rangar skoðanir

Brezkur sagnfræðingur og æsingamaður hefur setið í gæzluvarðhaldi í Austurríki síðan í nóvember. David Irving er sakaður um að segja, að ekki hafi verið nein helför gyðinga. Frá 1945 hafa í Austurríki verið lög, sem banna mönnum að lýsa jákvæðum skoðunum í garð nazista og halda uppi vörnum fyrir glæpi þeirra. Slík lög eru líka í Þýzkalandi og Póllandi. Í Austurríki getur brot varðað 20 ára fangelsi. Þar í landi eru um 25 menn dæmdir á ári fyrir slík brot. Irving átti að tala í Vínarborg á þingi róttækra manna á hægri kanti stjórnmálanna og var þá handtekinn. Málfrelsið á stundum erfitt uppdráttar.
Hamas styrkist

Skoðanakannanir sýna, að stjórnarandstaðan í Palestínu, Hamas, fái 35% fylgi og stjórnarflokkurinn Fatah, fái 41% fylgi í kosningunum á miðvikudaginn. Fatah verður því að leita samstarfs við Hamas um nýja ríkisstjórn. Hamas er er róttækur flokkur og harðari í trúmálum, en einkum þó laus við spillinguna, sem gróf um sig í Fatah á tíma Arafats heitins. Fyrir nokkrum árum spáði ég, að ruddalegt framferði Ísraels í Palestínu mundi leiða til þess, að Hamas mundi taka við af Fatah sem meginflokkur Palestínumanna. Unga fólkið í Palestínu telur aðferðir Fatah í sjálfstæðisbaráttunni ekki hafa náð miklum árangri.
Vanstilltur forseti

Jacques Chirac talaði dólgslega um atómvopn Fraka í ræðu í vikunni, sagði þeim mundu verða beitt gegn ríkjum, sem styddu árás hryðjuverkamanna á Frakkland. Væntanlega skilgreinir hann sjálfur, hver séu slík ríki eins og George W. Bush skilgreindi Írak ranglega sem hryðjuverkaríki. Hvernig geta vesturveldin haft hemil á ríkjum á borð við Norður-Kóreu og Íran, þegar forseti Frakklands talar svona ógætilega? Skillítið tal stjórnmálamanna um fælingu, það er eigin árásir að fyrra bragði, sýnir dómgreindarbrest manna með putta á atómgikk.
Blaðamenn í felum

Blaðamenn geta lítið fylgzt með framvindu stríðsins gegn írak. Annað hvort eru þeir í för með bandaríska hernum og sjá ekkert annað. Eða að þeir eru á brynvörðum hótelum og hætta sér ekki annað en á fullri ferð inn á græna svæðið, þar sem bandaríska landstjórnin stýrir. Annars staðar eru blaðamenn bara drepnir, ef þeir stanza meira en klukkutíma. Sextíu blaðamenn hafa verið drepnir í stríðinu, þar af fimm teknir af lífi. Af þessari ástæðu er ekki auðvelt að heyra sannar fréttir frá Írak. Þessi frétt ein sýnir þó, að ástandið er afleitt.
Erkiklerkar unnu

Kosningaúrslitin frá Írak sýna, að samtök ofsatrúarmanna hafa sigrað í öllum fylkingum, en borgaraleg samtök hafa tapað. Meðal þeirra, sem töpuðu, var flokkur Ijad Allawi, sem Bandaríkin gerðu að leppstjóra, og flokkur Ahmed Sjalabi, sem taldi Bandaríkjunum trú um að fara í stríð. Sá síðari fékk engan þingmann. Erkiklerkurinn Ali Sistani er áhrifamestur í landinu, en aukizt hafa völd hins róttækari erkiklerks, Moktada al-Sadr. Fullreynt er orðið í hverjum kosningunum á fætur öðrum, að vinir Bandaríkjamanna eru sárafáir í Írak.
Hluti lífríkisins

Við berum ábyrgð á heilsu jarðarinnar. Við höfum sett í gang ferli, sem eru að breytast í vítahringi. Regnskógarnir eru að byrja að breytast í eyðimerkur af því að hitinn mun aukast þar um fimm gráður. Á tempruðum landbúnaðarsvæðum mun hann aukast um átta gráður. Jörðin er lifandi fyrirbæri, sem hefur þolað ísaldir og eldgos, en hún þolir ekki áhlaup mannkyns á vistkerfi hennar. Við megum ekki líta á skóga og höf sem forðabúr. Við þurfum að líta á þessar auðlindir sem húðina á sjúkri jörð. Við erum hluti af lífríki jarðarinnar og getum ekki lengi haldið lífi með óbreyttri umgengni.
Við sjáum ekki

Fyrst sáum við ekki, hvað var að gerast í vistkerfi jarðar. Síðan neituðum við að viðurkenna það. Sumir neita enn, til dæmis George W. Bush Bandaríkjaforseti. Á sama tíma þynnist íshellan og hverfur í norðurhöfum og jöklar Grænlands bráðna. Hafið stækkar og gengur á land og skapar hörmungar um allar strendur. Veður gerast ofsalegri, með tíðari og stærri hvirfilbyljum. Fiskistofnar hafa horfið í sumum höfum og eru byrjaðir að hverfa hér við land. Samanlagt eru þetta mestu fréttir mannkynssögunnar, sagðar í dagblöðum og sjónvarpi, en of fáir hafa enn vaknað til meðvitundar.
Enn er tími

Okkur er sagt, að enn séu tækifæri til að bjarga lífi jarðarinnar. Hér getum við tekið þátt í vörnum móður jarðar með því að eyða ekki Þjórsárverum og Fögrufjöllum við Langasjó, láta Kárahnjúka og Miklugljúfur vera lokin á skelfilegu atferli Íslendinga gegn móður náttúru. Við eigum ennfremur að koma vetnisvæðingu samgangna á láði, í legi og á lofti í gang að nýju sem allra fyrst. Engir vísindalegir þröskuldar eru lengur í vegi vetnisvæðingar. Okkur vantar aðeins verðlækkanir með fjöldaframleiðslu á vetnishverflum. Við eigum fyrst og fremst að hætta að berja höfðinu við steininn.
Illa við fátæka

Ríkisstjórnin hefur óbeit á Neytendasamtökunum og vill ekki fulltrúa þeirra í tíu manna nefnd um matvælaverð. Samtökin hafa þó reynslu af að bera saman matarverð á Íslandi og erlendis. Tólf þúsund félagsmenn eru í samtökunum, svo að ríkisstjórnin er að abbast upp á aðila, sem nýtur viðurkenningar fólks sem málsvari litla mannsins í samfélaginu. Stjórninni er almennt andvíg fátæklingum, svo sem sést af því, að aukizt hefur skattbyrði allra þeirra, sem hafa minna en milljón á mánuði. Mest hefur hún aukizt hjá þeim, sem hafa minna en kvartmilljón á mánuði, um 14% á tólf árum.
Horfa á börnin

Björn Bjarnason dómsmálaráðherrar vill að barnaníðingar horfi á fórnardýrin í skýrslutöku af kynferðisbrotamönnum. Hann segir í fyrsta lagi, að engar sannanir séu um, að slíkt fækki sakfellingum og að í öðru lagi sé það í samræmi við 6. grein mannréttindasáttmála Evrópu. Ef allt væri með eðlilegum hætti, hefði sakfellingum fjölgað í slíkum málum, en þær hafa staðið í stað. Meiri reisn væri af málflutningi, sem sparaði börnum djúpstæð óþægindi af að standa andspænis kvalara sínum. Eðlilegast væri að taka skýrslur af börnum í Barnahúsi. En Björn er kerfiskarlinn.
Ofbeldi mælt

Lögreglan flaggaði nýlega vitlausri rannsókn, sem benti til, að ofbeldi væri ekki að aukast í þjóðfélaginu. Annað segir Slysadeild Landspítalans. Þangað leita fimm manns á hverjum degi vegna áverka af völdum ofbeldis. Ofneyzla áfengis tengist þessum vandræðum, margir eru nánast í áfengisdái, þegar þeir koma á deildina. Sumt af þessum áverkum er alvarlegs eðlis, svo sem höfuðáverkar og áverkar á brjósti og kviði af völdum sparka. Talsmenn Landsspítalans segja, að hluti þessara mála komi ekki á borð lögreglunnar, sem átti sig þess vegna ekki á stærð vandans.
Vestrið kom ekki

Menn væntu vestrænna framfara í Persíu, þegar Mohammad Katami varð forseti þar árið 1999. Menn bentu á vestrænan lífsstíl stúdenta og sögðu, að þar væri framtíðin. Erkiklerkarnir mundu smám saman hverfa í skuggann. Þetta gerðist ekki, vestrænir álitsgjafar og stjórnmálamenn höfðu ekki skilið stöðu trúarbragða í þjóðfélagi Persa. Þar ríkir róttæk trú sjíta, sem nánast frá upphafi íslams hefur verið andvíg meginstraumi súnníta í trúmálum. Katami náði engum árangri og verkfræðingurinn Mamúd Amadinejad varð forseti í fyrra. Fyrst neituðu menn að horfast í augu við, að hann var róttækur sjíti. Nú átta menn sig loksins á, að hann stefnir eindregið gegn Vesturlöndum og hefur þjóðina með sér.
Persía sigraði

Krossferðir Bandaríkjanna og Bretlands um Miðausturlönd hafa aukið styrk Persíu, sem nánast vikulega ögrar Vesturlöndum og stefnir að sömu atómstöðu og Norður-Kórea. Amadinejad hefur séð, að eina leiðin til að verjast vestrinu er að ríkið verði svo öflugt hernaðarlega, að Bandaríkin leggi ekki í það. Persar eru orðnir 70 milljónir og búa ekki við mikinn klofning. Persía ræður nokkru um framvindu mála í Afganistan, þar sem herstjórar sjíta ráða í vestustu héruðunum. Einkum þó í Írak, þar sem sjítar hafa náð meirihluta á þingi og neita að sættast við súnníta, sem áður studdu Saddam Hussein. Þar á ofan eru sjítar áhrifamiklir í Sýrlandi og Líbanon, Ísraelum til mikils ama.
Múr milli múslima

Súnnítar eru felmtri slegnir yfir framgangi sjíta, hafa að mestu tapað Írak í hendur þeirra fyrir tilverknað nýju krossfaranna. Álitsgjafar í Jórdaníu eru farnir að tala um, að nú þurfi múr eins og Berlínarmúr eða Ísraelsmúr milli sjíta og súnníta, múr sem liggi um Líbanon, Sýrland og Írak og hlífi Jórdönum og öðrum súnnítum gegn yfirgangi sjíta. Súnnítar eru ekki eins heittrúaðir og sjítar og wahabítar, sem ráða á Arabíuskaga og hafa fætt af sér hryðjuverk á Vesturlöndum. Súnnítar eru raunar sá hluti múslima, sem næst stendur Vesturlöndum, en hafa ekki fengið að njóta þess í samskiptum. Palestína er bezta dæmið um, að Bandaríkin og Bretland hafa ekki kunnað að buggja brú til friðsamlegra múslima.
Snúast á sveif

Tvisvar hef ég komið í Þjórsárver og Arnarfell og sannfærzt um einstæða náttúru svæðisins. Ég er feginn, að Sjálfstæðisflokkurinn er að snúast á sveif með náttúruverndarsinnum, fyrst í óbeinni samstöðu með meirihlutanum í borgarstjórn Reykjavíkur og síðan með yfirlýsingu Sigríðar Önnu Þórðardóttur umhverfisráðherra á Alþingi um, að fyllilega komi til greina að stækka friðlandið í Þjórsárverum. Framsóknarmenn tregðast enn við undir forustu Halldórs Ásgrímssonar forsætisráðherra. Þeir eru að verða utangátta í flokki með Landsvirkjun, sem hefur keyrt hratt í náttúruspjöllum.
Sveiflast ekki

Halldór Ásgrímsson forsætisráðherra ber höfðinu við steininn, þorir ekki að skamma Sjálfstæðisflokkinn fyrir svik í Þjórsárverum, en skammar Samfylkinguna fyrir að berast ávallt með vindinum. Friðrik Sófusson í Landsvirkjun berst hins vegar ekki með vindinum. Hann hefur að vísu neyðst til að semja við Skeiða- og Gnúpverjahrepp um að skjóta á frest miðlunarlóni í verunum. Hann grætur þá niðurstöðu, nefnir milljarðinn sem hann hefur sóað í ráðagerðir þar og segir aðra virkjunarkosti vera dýrari. Er ekki kominn tími til, að Friðrik verði sendiherrafrú í Mósambik?
Langisjór bíður

Enn eru til einstæð náttúruverðmæti, sem bíða þess, að athafnamenn hins opinbera komi til að eyðileggja þau. Landsvirkjun hefur augastað á Langasjó, sem er önnur helzta náttúruperla landsins á eftir Þjórsárverum. Vegna sjónarmiða Framsóknar og Landsvirkjunar verða áhugamenn um náttúruvernd þegar að grípa til varna. Það er ekki nóg að fagna pólitískri niðurstöðu í Þjórsárverum, þegar landeyðingaröflin hafa Langasjó í sigtinu. Baráttan fyrir náttúru landsins verður ströng á næstu árum eins og hún hefur verið undanfarin ár. En tíminn vinnur óneitanlega með okkur.
Hlaðin hugtök

EF ÉG BÝ til lúxusmat heima hjá mér, hefur það engin áhrif á landsframleiðslu eða svokallaða verga landsframleiðslu á enn fínna máli. Ef ég borða hins vegar vondan mat á dýru veitingahúsi, hækkar landsframleiðsla þjóðarinnar.

LANDSFRAMLEIÐSLA er hugtak, sem stendur ekki undir mikilli notkun. Hún er eins og reiknivél, sem kann bara að leggja saman, en ekki að draga frá. Samt er hún notuð til að meta stöðu þjóðarinnar og heimsins og til að draga ályktanir.

EF TÓLF PRÓSENT bandarískra negra á bezta aldri eru teknir af atvinnuleysisskrá og settir í fangelsi, eykst landsframleiðslan þar vestra um alla fyrirhöfnina við að reisa og reka fangelsi. Þetta er þar á ofan raunveruleiki.

EF LANDI á stóru svæði er fórnað fyrir Kárahnjúkavirkjun, hækkar landsframleiðsla vegna tilkostnaðarins, þótt útkoman sé bara niðurgreiðsla á rafmagni til stóriðju. Ef ekki hefði verið virkjað, hefði landsframleiðslan bara staðið í stað.

EF SKÓGUM Amazon er eytt, hækkar landsframleiðslan í Brazilíu, en hún stendur í stað, ef þeir eru látnir í friði og ekki fórnað ómælanlegum verðmætum regnskógarins. Þannig er landsframleiðslan hugtak, sem felur í sér margar hættur.

HAGFRÆÐIN byggist á lélegum hugtökum á þessu tagi, sem eru notuð til samanburðar út og suður, samanburðar milli ára, milli landa og milli hagkerfa. Þannig segja menn til dæmis, að vestan og austan hafs sé landsframleiðslan hin sama.

RAUNAR ERU hagkerfi, þjóðskipulag og umhverfisvernd misjöfn vestan og austan hafs. Margt er gagnlegt í Evrópu, sem mælist ekki í landsframleiðslu og annað er mótdrægt í Bandaríkjunum, sem telst þó þar vera landsframleiðsla.

DV
Að vera og gera

Bandaríkjastjórn ver miklu fé í að reyna að telja múslimum trú um, að

Bandaríkin séu góð og hafi gott frelsi og gott lýðræði. Þetta hefur engin

áhrif, af því að múslimar eru ekki að pirrast á því, hver Bandaríkin séu

eða hvort Leví gallabuxur séu góðar. Múslimar pirrast ekki á því, hvað

Bandaríkin séu, heldur hvað þau gera. Sífelldar krossferðir Bandaríkjanna í

löndum múslima eru það, sem málið snýst um. Þær eru orsök þess, að

meirihluti múslima í heiminum elskar Osama bin Laden. Þessar krossferðir

valda því, að Osama er skyndilega orðið algengasta fornafn stráka í löndum

íslams.